Eskom gebruik noodvoorraad om ligte aan te hou(Argieffoto: Mazhar Zandsalimi/Unsplash) Eskom het Woensdagaand gesê hy moes ruim van sy noodvoorraad gebruik om beurtkrag te verhoed. Luidens die kragvoorsiener bly die stelsel beperk, maar die risiko vir beurtkrag Donderdag is danksy dié ingryping laag. “Ons oopsiklus-gasturbines, wat diesel gebruik om elektrisiteit op te wek, sal gebruik word om die watervlakke by ons pompopgaarskemas weer aan te vul wat gister (Woensdag) op volspoed gewerk het. Dit word gedoen om te verseker dat daar voldoende aanvullende kapasiteit is om vandag (Donderdag) aan die vraag na elektrisiteit te voldoen,” het Eskom gesê. Onbeplande onderbrekings het omstreeks 19:00 op 13 580 MW gestaan. Eskom doen ’n beroep op gebruikers om elektrisiteit spaarsamig te gebruik.